Mannen har ifølge avisen sittet i kommunestyret i en kommune i Aust-Agder i flere år.

Han nekter straffskyld.

– Det var en fortvilet situasjon. Jeg mener at jeg handlet i nødrett og nekter derfor straffskyld, sier mannen til Fædrelandsvennen.

Datteren er i 20-årene. Politikeren benekter ikke at han har stengt henne inne.

ADVOKAT: Politikerens advokat, Henrik Nikolai Bliksrud, sier politikeren ønsket å avruse datteren sin. Foto: Advokatfirmaet Elden

– Datteren har sklidd ut i et misbruk og faren har over tid oppfattet situasjonen hennes som akutt, sier politikerens advokat, Henrik Nikolai Bliksrud.

NRK har ikke kommet i kontakt med advokaten onsdag kveld.

Stripset datteren og puttet en pose over hodet hennes

Politikeren skal sammen med to andre ha hentet datteren i en bolig sommeren 2015. Her skal de ha tatt henne ut med makt, stripset hendene hennes og lagt henne i en bil.

Datteren fikk ifølge Fædrelandsvennen hørselsvern over ørene og en pose over hodet.

Også de to medhjelperne er tiltalt for frihetsberøvelse.

– Brutal måte

– Uansett hvilken motivasjon de tiltalte har hatt, så er dette gjort på en skremmende og brutal måte. Dette sitter i, og vil være skremmende i uoverskuelig fremtid, sier datterens bistandsadvokat, Arve André Larsen, til NRK.

Da kvinnen var puttet i bilen, ble hun kjørt til en spesialbygget celle. Her ble hun holdt sperret inne til neste formiddag.

Farens advokat forklarer til Fædrelandsvennen at cellen var ment for å avruse kvinnen.

– Fra hennes side var dette ikke greit, uansett motivasjon, sier bistandsadvokat Larsen til NRK.

Fædrelandsvennen skriver at venner av kvinnen kontaktet politiet like etter hun var blitt bortført. På det tidspunktet visste de ikke hvem gjerningspersonene var.

Saken skal opp i Aust-Agder tingrett i august.